वामपंथियों की जीत के साथ ग्रीस की समस्या खत्म नहीं हो गई है. नई सरकार बन गई है, लेकिन समस्याएं वहीं हैं. सिप्रास की सीरिजा पार्टी को 300 सीटों वाली संसद में सिर्फ 149 सीटें मिली हैं. बहुमत सरकार बनाने के लिए वे छोटी पार्टियों से बात कर रहे हैं ताकि पुरानी सरकार की बचत नीति को पलट सकें. लेकिन उनकी सबसे बड़ी समस्या यूरोपीय देशों को कर्जमाफी के लिए मनाने की होगी. जर्मन चांसलर अंगेला मैर्केल के नेतृत्व में यूरोपीय संघ का एक धड़ा सरकार की संतुलित खर्च वाली नीति की वकालत करता रहा है. विकास के लिए सरकारी निवेश वाले धड़े को ग्रीस के चुनावों से हवा मिली है.